### NN 14/2026 (11.2.2026.), Pravilnik o provedbi zaštitno-sigurnosnih mjera tijekom rada, međusobne obveze i odgovorne osobe na pojedinim razinama u Ministarstvu financija, Carinskoj upravi

Ministarstvo financija

136

Na temelju članka 83. stavak 2. Zakona o carinskoj službi (»Narodne novine«, br. 68/13, 30/14, 115/16, 39/19, 98/19, 155/23 i 36/24), ministar financija donosi

PRAVILNIK

O PROVEDBI ZAŠTITNO-SIGURNOSNIH MJERA TIJEKOM RADA, MEĐUSOBNE OBVEZE I ODGOVORNE OSOBE NA POJEDINIM RAZINAMA U MINISTARSTVU FINANCIJA, CARINSKOJ UPRAVI

PREDMET PRAVILNIKA

Članak 1.

Ovim Pravilnikom uređuju se mjere zaštite i sigurnosti carinskih službenika tijekom obavljanja službenih dužnosti, s ciljem zaštite života i zdravlja, zaštite imovine i osiguravanja učinkovitog izvršavanja poslova iz nadležnosti Ministarstva financija, Carinske uprave (u daljnjem tekstu: Carinska uprava).

RODNA NEUTRALNOST IZRAZA

Članak 2.

Riječi i pojmovi koji imaju rodno značenje korišteni u ovom Pravilniku odnose se jednako na muški i ženski rod bez obzira jesu li korišteni u muškom ili ženskom rodu.

OPĆE ODREDBE

Članak 3.

Odredbe ovog Pravilnika obvezne su za sve carinske službenike kao i osobe koje u okviru svog djelokruga surađuju s carinskom službom, u dijelu u kojem sudjeluju u provedbi carinskih postupaka i mjera.

Članak 4.

Carinski službenici odgovorni su s najvećom mogućom pozornošću čuvati vlastitu sigurnost i zdravlje na radu, kao i sigurnost i zdravlje ostalih osoba te javnu imovinu ako je to ovisno o njihovim postupcima.

MJERE ZAŠTITE I SIGURNOSTI NA RADNOM MJESTU

Članak 5.

Carinski službenici imaju pravo na sigurno radno okruženje, uključujući:

– zaštitnu balističku opremu (zaštitni prsluci, nosači ploča, kacige),

– tehnička sredstva za komunikaciju i nadzor,

– obuku za postupanje u izvanrednim i opasnim situacijama,

– periodičnu provjeru ispravnosti oružja i opreme,

– propisane standardne operativne postupke (SOP),

– periodične liječničke i specijalističke preglede,

– izvanredna testiranja na zabranjene supstance.

Članak 6.

Carinska uprava osigurat će redovitu procjenu rizika radnih mjesta carinskih službenika, uključujući fizičke, kemijske, biološke i sigurnosne prijetnje.

Članak 7.

Službenici koji obavljaju poslove pregleda vozila i putnika moraju proći posebnu sigurnosnu obuku te biti upućeni u upotrebu zaštitne opreme i mjere samozaštite.

POSTUPCI U IZVANREDNIM I OPASNIM SITUACIJAMA

Članak 8.

U slučaju neposredne prijetnje životu, zdravlju ili imovini, ovlašteni carinski službenici iz članka 42. Pravilnika o unutarnjem redu Ministarstva financija imaju pravo upotrijebiti zakonom dopuštena sredstva prisile u skladu sa Zakonom o carinskoj službi.

Članak 9.

Kod postupanja u situacijama povećanog rizika (npr. sumnja na krijumčarenje opasnih tvari, oružja, droge), ovlašteni carinski službenici dužni su postupati timski i po unaprijed definiranom operativnom planu.

Članak 10.

Carinski službenici su dužni odmah izvijestiti nadređenog o svakoj izvanrednoj situaciji, incidentu ili povredi sigurnosnog protokola.

ODGOVORNE OSOBE NA POJEDINIM RAZINAMA

Članak 11.

(1) Rukovoditelji ustrojstvenih jedinica odgovorni su za organizaciju, nadzor i provedbu sigurnosne politike svatko na razini svoje ustrojstvene jedinice.

(2) Službenici iz stavka 1. ovoga članka u obvezi su organizirati, provoditi i nadzirati primjenu mjera zaštite na radu u Carinskoj upravi, pružati stručnu pomoć svim službenicima i namještenicima, inicirati i sudjelovati u osposobljavanju carinskih službenika i namještenika iz područja zaštite na radu te surađivati s nadležnim tijelima iz područja zaštite na radu.

(3) Ovlaštenici za zaštitu na radu u Carinskoj upravi u obvezi su obavljati poslove stručnjaka zaštite na radu u Carinskoj upravi, sukladno odredbama Zakona o zaštiti na radu i svim pripadajućim podzakonskim aktima.

(4) Svi službenici i namještenici Carinske uprave dužni su poštivati odredbe ovoga Pravilnika i pridonositi sigurnosti na radnom mjestu.

OBUKA I UNAPRJEĐENJE ZAŠTITNO-SIGURNOSNOG SUSTAVA

Članak 12.

Carinska uprava obvezna je najmanje jednom godišnje organizirati obuke i simulacijske vježbe za postupanje u kriznim situacijama u kojima su carinski službenici dužni sudjelovati.

POVJERLJIVOST I ZAŠTITA PODATAKA

Članak 13.

Svi podaci o provođenju zaštitno-sigurnosnih mjera, uključujući obavještajne informacije i planove postupanja, imaju status poslovne tajne i mogu se koristiti isključivo u službene svrhe.

ZAVRŠNA ODREDBA

Članak 14.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 115-01/25-03/3
 Urbroj: 513-02-1820/9-26-14
 Zagreb, 5. veljače 2026.

Potpredsjednik
 Vlade Republike Hrvatske
 i ministar financija
 dr. sc. Tomislav Ćorić, v. r.